પ્રી-ક્વૉર્ટરમાં એન્ટ્રી મેળવવા ત્રિવેદી મેવાડા બ્રાહ્મણે કરો યા મરો જેવી રહેલી આ મૅચમાં ટૉસ જીતીને બૅટિંગ કરવાનો નિર્ણય લીધો હતો. બીજી ઓવર પૂરી થતાં વિશાલ ત્રિવેદી (૧૩) અને મયંક પંડ્યાની ઓપનિંગ જોડી આઉટ થઈ જતાં એની ખરાબ શરૂઆત થઈ હતી, પરંતુ ત્યાર બાદ આવેલા કૃષ્ણ જોશી (૧૩) ઉપરાઉપરી ત્રણ ફોર ફટકારીને સ્કોરમાં થોડો ઉમેરો કરીને આઉટ થઈ ગયો હતો. સ્કોર ધીમે-ધીમે વધી રહ્યો હતો ત્યારે પાંચમી ઓવરમાં ૪૨નો સ્કોર હતો ત્યારે ઉપરાઉપરી બે બૅટ્સમેનો રનઆઉટ થતાં સ્કોર ૨૦ માઇનસ થઈને ૨૨ પર આવી જતાં ત્રિવેદી મેવાડા બ્રાહ્મણ માટે દુકાળમાં અધિક માસ જેવી પરિસ્થિતિ સર્જાતાં પાંચ ઓવરના અંતે સ્કોર ૩૨ રન પર પહોંચ્યો હતો. પછીની પાંચ ઓવરમાં ત્રિવેદી મેવાડા બ્રાહ્મણના બૅટ્સમેનોની વિકેટ ફટાફટ પડતી રહી હતી ત્યારે પૂંછડિયા ખેલાડીઓએ પિચ પર થોડો સમય ટકતાં ૧૦ ઓવરના અંતે ૮ વિકેટે ૬૯ રનનો સ્કોર બોર્ડ પર રહ્યો હતો.